《除夕即事用东坡集中馈岁别岁守岁韵 其一》
清代·赵春熙

菜根咬尽好，底用辛盘佐。冻雪积柴荆，璀璨胜泉货。

春帖映檐积，字字如斗大。戏彩童孙欢，忭舞俱慵卧。

青镫吐焰红，金粟频辉座。村酒饮屠苏，老幼转如磨。

一室笃天伦，清福自谓过。更检古诗篇，阄韵呼儿和。

作者简介：赵春熙，字缉于，别号陆门山樵，易州人。诸生。有《双琴堂诗集》。